Stormers verbrand weer hul vingersFoto: DHL Stormers Dit moet darem uiters frustrerend vir ŉ ondersteuner van die Stormers se rugbyspan in die Superrugby-reeks wees. Dit het Saterdagoggend in Auckland weer gebeur toe die Blues die Stormers met 24-9 geklop het nadat die tuisspan met rustyd met 10-6 voor was. Hoe verduidelik jy dit aan jou ondersteuners as jy teen 14 spelers in die laaste 11 minute speel (die Blues-vleuel Tanielu Tele’a is met ŉ rooikaart gestraf nadat hy Dillyn Leyds se voete onder hom uitgepluk het), maar steeds nie ŉ drie kan druk nie? Hoe verduidelik jy dit as jy besit oorheers het, minder strafskoppe afgestaan, minder duikslae uitgevoer en steeds nie ŉ bonuspunt kon verower nie? Aan die positiewe kant is baie meer oor die voordeellyn gekom as verlede week teen die Hurricanes (toe die Stormers ook verloor het). Die losskakel, Jean-Luc du Plessis, het sy agterspelers baie beter weggestuur en die buitespelers het dieper gespeel en oor die voordeellyn gekom. Maar ongelukkig was daar heelwat bottervingers, soms was die laaste aangee vorentoe en die geluk was nie aan die Stormers se kant nie. Dit was hartverskeurend om rustyd met 6-10 agter te geloop het, want die Blues het net twee behoorlike kans in die eerste helfte gekry en een daarvan afgerond. Maar jy skep jou eie geluk, jy skep jou eie kanse, jy gryp die krummels wat na jou kant toe kom. Die Stormers moes, en kon so maklik gewen het en daar sal diep op die res van die toer gedelf moet word. Maar hoeveel keer sal Pieter-Steph du Toit weer vier hanteerfoute maak en besit afstaan? Boonop is die yster-slot Eben Etsebeth, wat in eerste helfte bra stil was, vroeg in die tweede helfte weens ŉ enkelbesering van die veld af. Kommer vir die Springbokafrigter, Rassie Erasmus! Dan is die senter, Dan du Plessis, ná ŉ beenbesering in die eerste helfte reeds deur Josh Stander vervang. Dit het ontwrigting veroorsaak, maar ai, hoe kon die plaasvervanger-vleuel, SP Marais (gewoonlik ŉ baie betroubare stelskopper), ŉ maklike strafskop aan die einde skeeftrek wat op ŉ bonuspunt en selfs ŉ oorwinning kon uitloop. Punte Blues 24 (10): Drieë: Tanielu Tele’a, Otere Black, Rieko Ioane. Doelskoppe: Black (3). Strafdoel: Black. Stormers 9 (6): Strafdoele: Jean-Luc du Plessis (3).